Predkladacia správa

Ministerstvo financií SR predkladá na rokovanie Hospodárskej a sociálnej rady SR materiál „Koncepcia ochrany spotrebiteľov na finančnom trhu“ vypracovaný v spolupráci s Národnou bankou Slovenska. Predmetný dokument sa predkladá na základe úlohy, ktorá vyplynula z Programového vyhlásenia vlády SR z mája 2012.

V Programovom vyhlásení vlády SR z mája 2012 sa v kapitole 3 Trvalo udržateľný hospodársky rozvoj, v časti Finančný trh a ochrana jeho účastníkov uvádza okrem iného:
„Vláda prehodnotí a v spolupráci s Národnou bankou Slovenska navrhne a implementuje efektívnu a primeranú schému ochrany spotrebiteľa na finančnom trhu. Cieľom bude zabezpečiť dôslednú ochranu práv neprofesionálnych investorov a vkladateľov pred možným zlyhaním subjektov finančného trhu a posilniť prevenciu v tejto oblasti. Podporí dlhodobé finančné vzdelávanie širokej verejnosti. Vláda bude vytvárať podmienky pre zamedzenie nekalých praktík na finančnom trhu zefektívnením regulácie spotrebiteľských úverov.“
V tomto dokumente predkladá Ministerstvo financií SR zámer vypracovaný v spolupráci s Národnou bankou Slovenska, akým spôsobom, metódami a opatreniami chce naplniť citovanú časť Programového vyhlásenia vlády SR a tým vytvoriť systém jednotného a efektívneho fungovania celku zameraného na ochranu spotrebiteľov na finančnom trhu. 

Realizácia uceleného konceptu ochrany spotrebiteľov na finančnom trhu pozostáva z príslušných opatrení a zmien, ktoré je potrebné súbežne vykonať vo viacerých navzájom prepojených oblastiach, a to v oblasti zvýšenia samotnej ochrany spotrebiteľov na finančnom trhu zriadením jednotného kontaktného miesta a zabezpečením zdokonalenia a zvýšenia kvality výkonu inšpekčnej činnosti, v oblasti zvýšenia úrovne finančnej gramotnosti spoločnosti, v oblasti riešenia sporov vyplývajúcich zo vzťahov medzi finančnými inštitúciami a ich klientmi a v oblasti systému činností združení na ochranu spotrebiteľa.

Vplyv návrhu koncepcie na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti je uvedený v doložke vybraných vplyvov. V prípade, že v budúcnosti bude potrebné doplnenie štruktúry alternatívneho riešenia spotrebiteľských sporov, Ministerstvo financií SR zváži návrh vytvorenia Centra pre riešenie finančných sporov, ktoré by malo byť zriadené na základe zákona. V uvedenom prípade zriadenie Centra pre riešenie finančných sporov bude mať negatívny dopad na rozpočet verejnej správy, ktorý je vyčíslený v doložke vplyvov v predmetnej koncepcii. Konkrétne vyčíslenie dopadu návrhov opatrení na rozpočet verejnej správy bude súčasťou jednotlivých zákonov, ktoré budú vypracované na základe návrhu koncepcie.

Návrh Koncepcie ochrany spotrebiteľov na finančnom trhu bol predmetom medzirezortného pripomienkového konania. Návrh Koncepcie ochrany spotrebiteľov na finančnom trhu bol prerokovaný na rozporových konaniach s Ministerstvom spravodlivosti SR, Ministerstvom hospodárstva SR, Národnou bankou Slovenska, Asociáciou dôchodkových správcovských spoločností, Slovenskou bankovou asociáciou, Slovenskou asociáciou poisťovní, p. poslancom NR SR Miroslavom Beblavým a Slovenskou asociáciou rizikového manažmentu. 
Na rokovanie Hospodárskej a sociálnej rady SR sa materiál predkladá bez rozporov s ministerstvami a ostatnými ústrednými orgánmi štátnej správy.